玉壺吟
作者：李白
朝代：唐

paragraphs: 烈士擊玉壺，壯心惜暮年。
三杯拂劒舞秋月，忽然高詠涕泗漣。
鳳凰初下紫泥詔，謁帝稱觴登御筵。
揄揚九重萬乘主，謔浪赤墀青瑣賢。
朝天數換飛龍馬，勅賜珊瑚白玉鞭。
世人不識東方朔，大隱金門是謫仙。
西施宜笑復宜嚬，醜女效之徒累身。
君王雖愛蛾眉好，無奈宮中妬殺人。